મૌલાના નદવીને લાત મારીને તગેડી મૂકવાનો નિર્ણય અચાનક આવ્યો છે તેથી ઘણાંને આંચકો લાગ્યો છે, પણ ઓલ ઈન્ડિયા મુસ્લિમ પર્સનલ લો બોર્ડનો ઈતિહાસ જોતાં તેમાં કશું નવું નથી. રામજન્મભૂમિ મામલે ઓલ ઈન્ડિયા મુસ્લિમ પર્સનલ લો બોર્ડ આ પ્રકારની હરકત પહેલાં પણ કરી ચૂક્યું છે. એકાદ વરસ પહેલાં સુપ્રીમ કોર્ટે અયોધ્યામાં રામમંદિરના નિર્માણના ખટલાનો નિવેડો કોર્ટની બહાર સમાધાન કરીને લાવવો જોઈએ એવો મમરો મૂક્યો હતો. સુપ્રીમ કોર્ટે સલાહ આપી હતી કે, હિન્દુ ને મુસ્લિમ ધર્મના સમજુ લોકોએ સાથે બેસીને આ વિવાદ ઉકેલવો જોઈએ. અયોધ્યામાં રામમંદિર છે ત્યાં ફરી બાબરી મસ્જિદ બાંધવાનું વાજું વગાડતી બાબરી મસ્જિદ એક્શન કમિટીએ એ વખતે જ કોર્ટ બહાર સમાધાનની ઘસીને ના પાડી દીધેલી પણ ઓલ ઈન્ડિયા મુસ્લિમ પર્સનલ લો બોર્ડના મૌલાના ખાલિદ રશીદ ફિરંગમહલીએ ડબકો મૂક્યો હતો કે, સુપ્રીમ કોર્ટના નીરિક્ષણમાં સમાધાન માટે ચર્ચા થવાની હોય તો પર્સનલ લો બોર્ડને ચર્ચામાં વાંધો નથી.